钦定古今图书集成/明伦汇编/官常典/第312卷 > 邹文盛
## 钦定古今图书集成/明伦汇编/官常典/第312卷 > 邹文盛

按《明外史》本传：“文盛，字时鸣，公安人，弘治六年进士。
除吏科给事中。辽东巡抚韩重劾镇守中官廖𤣱，文
盛偕郎中杨茂仁勘实其罪，谪长陵司香。朵颜三卫
屡扰边，文盛还奏制驭六策，尚书刘大夏深善之，下
之边吏。寻出核两广粮储。思恩土官岑濬与田州岑
猛构兵，文盛言田州广西之藩蔽；李蛮，田州之干城。”
参政武清受濬重赂，以计杀蛮，酿成祸乱。《制敕》房供
事：“参议岑业、濬懿亲为弥缝于中，漏我机事。请先诛
二人，而后行讨。”业有内援，帝不听，以考察罢。清。正德
初，历户科都给事中，出为保定知府。累迁福建左布
政使。十一年以右副都御史巡抚贵州。清平苗阿旁阿阶、阿革称王，巡抚曹祥调永顺、保靖土兵讨之，寻
被劾罢。阿旁等据香炉山、兴隆、偏桥、平越、新添、龙里
诸卫，咸被其患。文盛至，檄川、湖兵协剿，以贵州兵𢭏
炮木砦，擒阿革。川湖兵至，抵山下，山壁立，惟小径五。
贼皆树栅仰攻不能克。乃制战楼与崖齐，乘夜雨，附
崖登，拔栅焚庐舍。贼奔后山，据绝顶。官军乘间梯藤
木以上，遂擒阿旁，馀贼尽平。移师讨平龙头、都黎、都
兰都蓬、密西、大支、马罗诸砦。黑苗先后降斩无算。录
功，增俸一等，荫子锦衣世百户。力辞免。芒部陈聪等
为乱，复讨破之。四川土舍重安冯纶与凯里杨弘有
怨，弘卒，纶纠诸苗相仇杀，侵轶贵州境。文盛遣参议
蔡潮诣播州，督宣慰杨斌抚定之，请复设安宁宣抚
司，以弘子袭而录潮功。尚书王琼以专擅为潮罪，不
序。顷之，改莅南京都察院。世宗即位，入为户部左、右
侍郎。迁南京右都御史，就改户部尚书。嘉靖六年，户
部尚书秦金罢，召文盛代之。首疏《盐政、钱法》十一事。
文盛为人廉谨，踆踆若无能。与孙交，秦金、赵璜咸称
长者。岁馀，以年老再疏乞归。卒。赠太子少保，谥“庄简。”